glaswerk – Cecilia Lombard
28th November 2015Written by cecilia@lombard
Woensdag 24 Junie 2015
Van Verona af is ons na Venesië, waar ons in 'n hotel op die vasteland geslaap het en die volgende dag na die ou gedeelte op die eilande toe is. Venesië is bekend vir sy kanale, gondola's, kantwerk, glaswerk en Piazza San Marco, maar as jy dit als gesien het, is daar nog baie ander goed ook.
Ons het vanaf die busstaanplek die ou stad in geloop – want karre word nie toegelaat nie – oor brûe en deur klein pleintjies, en net so af van die groot oopte van Piazza San Marco die dag met 'n gondolarit begin.
Dit was heerlik ontspannend en 'n totale ander kant van die ou stad. Waar ons vroeër op die bruggies vir die bote op die kanale staan en kyk het en foto's geneem het, is daar nou van ons foto's geneem vanaf die bruggies deur ander toeriste. Die rit was beslis die moeite werd. Een nota om te onthou: ons was vroeg daar, so dit was nognie besig nie en ons rit was langer. Teen die tyd dat ons weer vasgemeer het (so halfuur later) was daar al baie meer mense wat wag in die toue.
Daarvanaf kantwinkel toe: eers 'n kantmaak demonstrasie, toe 'n koopsessie. Die handgemaakte kantindustrie word deur die staat gesubsidieer deesdae, so daar was darem 'n paar goed wat ons kon bekostig, maar dit was nogsteeds uit 'n moderne, Suid-Afrikaanse, alles-in-fabrieke-gemaak oogpunt, duur. Daar was ook 'n wye verskeidenheid tipes kant te koop: kloskant, borduurwerk, hekel, tatting en Venesiese naaldkant.
Daarvanaf glaswinkel toe en ook eers 'n demonstrasie (van glasblaas), toe 'n koopsessie. Dis nou een plek waar jy baie versigtig met 'n rugsak deur loop om niks van die rakke en rakke glasgoed af te stamp nie… Duur uit ons oogpunt uit. Baie.
Maar ook ongelooflike werke, onder andere 'n groot, pragtige pegasus beeld.
Na die glas plek is die groep uitmekaar in alle rigtings in en ek en my suster het die res van die tyd rondgewandel, verdwaal en geskenke en aandenkings gekoop. Baie van die glas goed wat goedkoop beskikbaar is, is nie regte Venesiese glas nie, maar uit China. Ah, wel. Nogsteeds herinneringe.
A trash boat (Venice)
Masks in a shop window (Venice)
A gondola (Venice)
The old bridge (Venice)
An old water point (Venice)
In a gondola (Venice)
A gondolier (Venice)
St Mark's squre (Venice)
aandenkings, geskiedenis, glasblaas, Italië, kant, kantmaak, reis glas, glasblaas, glaswerk, gondola, Italië, kanale, kant, kantmaak, reis, venesië